বিশ্বব্যাংক-আইএমএফের বার্ষিক সাধারণ সভা উপলক্ষে বাংলাদেশের অর্থমন্ত্রী এখন অবস্থান করছেন ইন্দোনেশিয়ার অন্যতম পর্যটন কেন্দ্র বালিতে। সেখানে প্রায় প্রতিদিনই তাঁর সঙ্গে আনুষ্ঠানিক-অনানুষ্ঠানিক বৈঠক হচ্ছে বিশ্বব্যাংকের প্রেসিডেন্ট, আইএমএফের প্রধানসহ বিশ্বের শীর্ষস্থানীয় নীতি নির্ধারকদের। সেখানেও বিশ্বব্যাংক বলেছে, দারিদ্র্য বিমোচনে বাংলাদেশ এখন সারা বিশ্বের রোল মডেল। শুধু এটুকু বলেই তারা ক্ষান্ত হয়নি। বাংলাদেশের আর্থ-সামাজিক উন্নয়নে পাশে থাকার ঘোষণাও দিয়েছে বিশ্বব্যাংক। দেশের চলমান প্রকল্পসমূহ বাস্তবায়নে আগামী এক বছরের জন্য ৩৮ হাজার কোটি টাকার পুরোটাই দিতে সম্মত হয়েছে ব্যাংকটি। এর বাইরেও রোহিঙ্গাদের ভরণ-পোষণের লক্ষ্যে আগামী দুই বছরের জন্য এক বিলিয়ন ডলার অনুদান প্রাপ্তিতে সহায়তা করবে বিশ্বব্যাংক, যার প্রক্রিয়া শুরু হয়েছে ইতোমধ্যে। তদুপরি বাংলাদেশের অর্থনীতির সার্বিক পরিস্থিতি নিয়ে সন্তোষ প্রকাশ করেছে আন্তর্জাতিক মুদ্রা তহবিল (আইএমএফ)।